CELEX: 32015R1316
Language: ro
Date: 2015-07-30 00:00:00
Title: Regulamentul de punere în aplicare (UE) 2015/1316 al Comisiei din 30 iulie 2015 de derogare de la Regulamentul (CE) NR. 850/98 al Consiliului în ceea ce privește dimensiunea minimă de referință pentru conservare a bibanului-de-mare (Dicentrarchus labrax)

31.7.2015   
            
            
               RO
            
            
               Jurnalul Oficial al Uniunii Europene
            
            
               L 203/9
            
         REGULAMENTUL DE PUNERE ÎN APLICARE (UE) 2015/1316 AL COMISIEI
   din 30 iulie 2015
   de derogare de la Regulamentul (CE) NR. 850/98 al Consiliului în ceea ce privește dimensiunea minimă de referință pentru conservare a bibanului-de-mare (Dicentrarchus labrax)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 850/98 al Consiliului din 30 martie 1998 pentru conservarea resurselor de pescuit prin măsuri tehnice de protecție a puietului de organisme marine (1), în special articolul 45 alineatul (1),
   întrucât:
   
               (1)
            
            
               În conformitate cu articolul 2 alineatul (2) din Regulamentul (UE) nr. 1380/2013 al Parlamentului European și al Consiliului (2), politica comună în domeniul pescuitului urmărește să garanteze că exploatarea resurselor biologice marine vii duce la refacerea și menținerea populațiilor de specii recoltate deasupra nivelurilor care permit obținerea producției maxime durabile.
            
         
               (2)
            
            
               Articolul 45 alineatul (1) din Regulamentul (CE) nr. 850/98 prevede că, în cazul în care conservarea populațiilor de organisme marine reclamă întreprinderea unor acțiuni imediate, Comisia poate, în plus față de respectivul regulament sau prin derogare de la acesta, să adopte orice măsuri necesare.
            
         
               (3)
            
            
               Conform avizelor științifice emise de Consiliul Internațional pentru Explorarea Apelor Maritime (ICES) și de Comitetul științific, tehnic și economic pentru pescuit (CSTEP), bibanul-de-mare din Marea Celtică, din Canalul Mânecii, din Marea Irlandei și din Marea Nordului meridională (diviziunile ICES IVb, IVc și VIIa, VIId-VIIh) este afectat de un declin rapid al biomasei, din cauza combinației dintre scăderea ratei de recrutare și creșterea mortalității prin pescuit. Bibanul-de-mare este o specie cu maturizare târzie și creștere lentă. Biomasa stocului de reproducere se apropie de cel mai scăzut nivel istoric observat. Mortalitatea prin pescuit actuală este de aproape patru ori mai mare decât cea pe care stocul o poate suporta. Din acest motiv, ICES recomandă să se pună în aplicare măsuri care să reducă în mod semnificativ mortalitatea prin pescuit pentru întregul stoc în zonele menționate anterior.
            
         
               (4)
            
            
               Prin Regulamentul de punere în aplicare (UE) 2015/111 al Comisiei (3), bazat pe articolul 12 din Regulamentul (UE) nr. 1380/2013, Comisia a adoptat măsuri urgente pentru reducerea mortalității cauzate de navele de pescuit pelagic care vizează populațiile reproducătoare de biban-de-mare. Prin Regulamentul (UE) 2015/523 al Consiliului (4) a fost introdusă o limită restrictivă pentru a reduce mortalitatea cauzată de pescuitul de agrement. Avizele științifice au indicat că o combinație de limitare a capturilor cu o creștere a dimensiunii minime de referință pentru conservare ar fi mai eficace în ceea ce privește reducerea mortalității prin pescuit.
            
         
               (5)
            
            
               Regulamentul (CE) nr. 850/98 stabilește dimensiunile minime de referință pentru conservare pentru organisme marine în scopul de a asigura protecția puietului.
            
         
               (6)
            
            
               Cele patru zone cu stoc de biban-de-mare identificate de ICES sunt: Marea Celtică, Canalul Mânecii, Marea Irlandei și Marea Nordului meridională (diviziunile ICES IVb, IVc, VIIa și VIId-VIIh), Golful Biscaya și apele Iberice Atlantice (diviziunile ICES VIIIa și VIIIb), apele Iberice Atlantice (diviziunile ICES VIIIc și IXa), Marea Celtică și vestul Scoției (diviziunile ICES VIa, VIIb și VIIj).
            
         
               (7)
            
            
               Actuala dimensiune minimă pentru bibanul-de-mare stabilită în anexa XII la Regulamentul (CE) nr. 850/98 este de 36 cm.
            
         
               (8)
            
            
               Cu toate acestea, pentru stocul de biban-de-mare din Marea Celtică, din Canalul Mânecii, din Marea Irlandei și din Marea Nordului meridională (diviziunile ICES IVb, IVc, VIIa și VIId-VIIh), informațiile din evaluările ICES indică faptul că femelele de biban-de-mare ating prima maturitate sexuală la o dimensiune de 42 cm. Statisticile privind capturile confirmă faptul că activitățile de pescuit și de debarcare a bibanului-de-mare având o dimensiune mai mică de 42 cm elimină femelele tinere de biban-de-mare înainte ca acestea să fi contribuit la reproducerea stocului. Prin urmare, permiterea capturării și debarcării bibanului-de-mare având o dimensiune mai mică de 42 cm dăunează semnificativ capacității de reproducere a stocului, ceea ce contribuie în mod semnificativ la mortalitatea prin pescuit globală și provoacă o amenințare gravă la adresa conservării stocului de biban-de-mare. Deoarece stocurile de biban-de-mare din aceste diviziuni ICES depind de rămânerea în mare a femelelor de biban-de-mare până la reproducere, se cuvine să se mărească dimensiunea minimă de referință pentru conservare pentru această specie la 42 cm.
            
         
               (9)
            
            
               În plus, întrucât maturitatea pare a fi dependentă de temperatură, ar fi precaut să se aplice aceeași restricție și altor stocuri nordice, și anume stocurilor din Marea Celtică și din vestul Scoției (diviziunile ICES VIa, VIIb și VIIj).
            
         
               (10)
            
            
               Prin urmare, trebuie luate de urgență măsuri pentru a interzice pescuitul și debarcarea bibanului-de-mare mai mic de 42 cm, ca măsură de protejare a bibanului-de-mare tânăr în cadrul celor două stocuri de biban-de-mare identificate de ICES: Marea Celtică, Canalul Mânecii, Marea Irlandei și Marea Nordului meridională (diviziunile ICES IVb, IVc, VIIa și VIId-VIIh) și Marea Celtică și vestul Scoției (diviziunile ICES VIa, VIIb și VIIj). Orice întârziere în asigurarea protecției bibanului-de-mare tânăr ar crește considerabil riscul unei vătămări grave a stocului de biban-de-mare, ar contribui în mod semnificativ la creșterea mortalității prin pescuit și la accelerarea declinului biomasei.
            
         
               (11)
            
            
               Măsurile prevăzute în prezentul regulament sunt conforme cu avizul Comitetului pentru pescuit și acvacultură,
            
         ADOPTĂ PREZENTUL REGULAMENT:
   Articolul 1
   Prin derogare de la anexa XII la Regulamentul (CE) nr. 850/98, dimensiunea minimă pentru bibanul-de-mare (Dicentrarchus labrax) din regiunea 2, astfel cum este definită la articolul 2 din regulamentul respectiv, trebuie să fie de 42 cm.
   Articolul 2
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   Produce efecte de la 1 septembrie 2015.
   Înainte de sfârșitul anului 2017, Comisia trebuie să evalueze dacă măsurile introduse prin prezentul regulament sunt în continuare necesare.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 30 iulie 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 125, 27.4.1998, p. 1.
   
      (2)  Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p. 22).
   
      (3)  Regulamentul de punere în aplicare (UE) 2015/111 al Comisiei din 26 ianuarie 2015 de stabilire a unor măsuri pentru a atenua o amenințare gravă pentru conservarea stocului de biban-de-mare (Dicentrarchus labrax) din Marea Celtică, din Canalul Mânecii, din Marea Irlandei și din Marea Nordului meridională (JO L 20, 27.1.2015, p. 31).
   
      (4)  Regulamentul (UE) 2015/523 al Consiliului din 25 martie 2015 de modificare a Regulamentelor (UE) nr. 43/2014 și (UE) 2015/104 în ceea ce privește anumite posibilități de pescuit (JO L 84, 28.3.2015, p. 1).